उस रोज खुर्शीद पर पुटठ जोबन आए दा हा। मलमलै दे धानी दुपट्टे बिचा उसदा हुसन-छलैपा फुट्टी-फुट्टी निकला करदा हा। बदली रंगै दी गरंट दा खुले पैंचें वाला पजामा, जिसदे पैंचे समलोह्ने च नेहे औंदे। पिंडे कन्ने बनकदी दी कुरती उआं पुट्ठ करै करदी ही। हत्थें ते गलै च हल्के-हल्के धधे पेदे हे। नक्कै च हीरे दा लौंग ते कन्नें दियां नैंतियां हत्थें कड़े ते गलै च मोतिएं दी मालां। सामने वाले कमरे च ओह्, लग्गे दे आदम कद शीशे च अपनी नोहार दिक्खा करदी ही। कैसी सुन्दर नोहार ही लब्भा दी शीशे इच! कदें मेरी शकल-सूरत ऐसी होंदी तां औं शीशे च अपने परछामे गी घोट्टियै गलें लाई लैंदी। पर खुर्शीद गी इस गल्लै दा झूरा हा जे ओकड़ी मोह्नी सूरत दिक्खने बाला उत्थें कोई नेहा। प्यारे साब कन्ने बिगड़ी चुकी दी ही। इस करी नोहारी पर उदासी दी झोन बी साफ लब्भा करदी ही। पर उस उदासी दा बी इक छलैपा हा की जे हुसनमंदें दी हर चीज प्यारी होंदी ऐ। इस परी सूरत दी नोहार दिक्खियै कालजे इच किश सरलांदा सेही होंदा हा। इयां समझो जे कुसै शायर दा कोई मजेदार शेऽर सुनियै मजा आवा करदा होऐ।